3. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

บริษัทศรีอยุธยาประกันภัย จำกัด(มหาชน) ประกอบธุรกิจรับประกันวินาศภัยทุกประเภท
แบ่งออกได้ดังนี้

1. การประกันอัคคีภัย ครอบคลุมถึงการรับประกันภัยสิ่งปลูกสร้าง อาคาร ที่อยู่อาศัย อาคารพาณิชย์
โรงงานอุตสาหกรรม ทรัพย์สินในอาคาร สต๊อกสินค้า
ตลอดจนเครื่องจักรและวัตถุดิบในโรงงานอุตสาหกรรม โดยมีเขตพื้นที่รับประกันภัยทั่วราชอาณาจักร

2. การประกันภัยทางทะเลและขนส่ง
ครอบคลุมถึงการรับประกันภัยขนส่งสินค้าระหว่างประเทศและภายในประเทศ
โดยทางเรือเดินทะเลชายฝั่งในแม่น้ำลำคลอง การขนส่งทางบกโดยรถยนต์ รถไฟ
ตลอดจนการขนส่งสินค้าทางเครื่องบิน และไปรษณีย์พัสดุภัณฑ์

3. การประกันภัยเบ็ดเตล็ด ครอบคลุมการประกันภัยประเภทต่างๆ ได้แก่
การประกันอุบัติเหตุส่วนบุคคลและกลุ่ม การประกันภัยอุบัติเหตุระหว่างเดินทาง
การประกันภัยสำหรับเงิน การประกันภัยโจรกรรม การประกันภัยเครื่องจักรการประกันภัยการติดตั้ง
การประกันภัยการก่อสร้าง การประกันภัยเงินทดแทนแรงงาน
การประกันเครื่องอุปกรณ์อิเล็กทรอนิกส์คอมพิวเตอร์ การประกันภัยความรับผิดชอบต่อบุคคลภายนอก
การประกันความเสี่ยงภัยทุกชนิด การประกันบัตรเครดิต การประกันภัยกระจก
การประกันภัยเครื่องมือเครื่องจักรของผู้รับเหมา และการประกันสิทธิการเช่า

4. การประกันภัยรถยนต์ เป็นการรับประกันความเสี่ยงภัยของการใช้รถยนต์และรถจักรยานยนต์
โดยแบ่งการรับประกันภัยออกเป็น การรับประกันภัยรถยนต์ภาคบังคับของกรมการประกันภัย
และการรับประกันภัยภาคสมัครใจของผู้ประสงค์จะทำประกันภัย

การดำเนินธุรกิจรับประกันภัยของบริษัท นอกจากการรับประกันภัยจากผู้เอาประกันภัยโดยตรงแล้ว
บริษัทยังมีการรับประกันภัยต่อจากบริษัทรับประกันภัยในประเทศและบริษัทรับประกันภัยต่างประเทศด้วย
และเพื่อเป็นการกระจายความเสี่ยงภัยตามหลักวิชาการของการประกันภัยให้การดำเนินธุรกิจการประกันภัยของบริษัทมีความมั่นคงและสามารถรองรับความเสี่ยงภัยได้อย่างมีประสิทธิภาพ
ทางบริษัทจึงได้นำเอางานที่รับประกันภัยไว้และมีทุนประกันสูงกระจายความเสี่ยงโดยนำไปประกันภัยต่อกับบริษัทประกันภัยทั้งในประเทศและต่างประเทศด้วย

  นอกจากนี้ธุรกิจอีกส่วนหนึ่งคือกิจกรรมทางด้านการลงทุน
  ซึ่งบริษัทไปลงทุนเพื่อให้เกิดการเพิ่มรายได้ในหลายรูปแบบ เช่น ให้กู้ยืมเงิน ซื้อพันธบัตรรัฐบาล
  ซื้อหุ้น ซื้อเงินลงทุนระยะสั้น ฝากธนาคาร และลงทุนในธุรกิจประเภทอื่นๆ
  ซึ่งการลงทุนประเภทนั้นบริษัทยึดหลักที่ธุรกิจดังกล่าวจะต้องเป็นธุรกิจที่มั่นคงและให้ผลตอบแทนสูงในระยะยาวภายใต้เงื่อนไขของประกาศของกระทรวงพาณิชย์
  เรื่องการลงทุนประกอบธุรกิจอื่นของบริษัทประกันวินาศภัยออกตามความในพระราชบัญญัติประกันวินาศภัย
  พ.ศ.2535 และอยู่ในความดูแลของกรมการประกันภัย กระทรวงพาณิชย์

(2) การตลาดและภาวะการแข่งขัน

 ในปี 2543 ธุรกิจประกันภัยจะมีเบี้ยประกันภัยรับโดยตรงรวมทุกประเภททั้งสิ้น 48,417 ล้านบาท คิดเป็นอัตราการเติบโตร้อยละ 5.56 จากปี 2542 ประกอบไปด้วยเบี้ยประกันภัยรับโดยตรงจากการรับประกันภัยรถยนต์ 29,369 ล้านบาท เพิ่มขึ้นจากปี 2542 ร้อยละ 2.85 การประกันภัยเบ็ดเตล็ดและสุขภาพ 8,775 ล้านบาท เพิ่มขึ้นจากปี 2542 ร้อยละ 20.02 การประกันอัคคีภัย 7,828 ล้านบาท ลดลงจากปี 2542 ร้อยละ 0.63 และการประกันภัยทางทะเลและขนส่ง 2,445 ล้านบาท เพิ่มขึ้นจากปี 2542 ร้อยละ 15.08 (ที่มา : กองนโยบายและระบบสารสนเทศ กรมการประกันภัย)

นอกจากภาวะการแข่งขันในตลาดประกันวินาศภัยที่มีอยู่อย่างเข้มข้นจากผู้ประกอบการหลายรายแล้ว
ในปี 2543
ยังเป็นปีที่มีการนำผลิตภัณฑ์ใหม่ๆเข้ามาเสนอในตลาดอยู่หลายประเภททั้งในเรื่องของการประกันภัยรถยนต์ภาคสมัครใจ
การประกันอัคคีภัยสำหรับที่อยู่อาศัย และในส่วนของการประกันภัยเบ็ดเตล็ดที่มีอยู่หลากหลายประเภท
ซึ่งล้วนแล้วแต่มุ่งขยายฐานตลาดการรับประกันภัยและพัฒนารูปแบบของกรมธรรม์ประกันภัยให้ตรงกับความต้องการของผู้บริโภคมากยิ่งขึ้น
นอกจากนั้นความมีเสถียรภาพของค่าเงินบาทและแนวโน้มการส่งออกที่ดีขึ้น
น่าจะส่งผลในทางที่ดีต่อธุรกิจประกันภัยทางทะเลและขนส่ง และสำหรับการประกันภัยเบ็ดเตล็ด
ในส่วนของการประกันสุขภาพ
คาดว่าประชาชนจะให้ความสนใจมากขึ้นซึ่งจะส่งผลให้ตลาดมีการขยายตัวขึ้นกว่าเดิม

การเปลี่ยนแปลงผลิตภัณฑ์ใหม่ที่เกิดขึ้นในปี 2543 มีดังนี้

1. กรมธรรม์ประกันอัคคีภัยสำหรับที่อยู่อาศัย แบบใหม่ มีผลบังคับใช้ในวันที่ 1 เมษายน 2543
โดยผู้เอาประกันภัยจะได้รับความคุ้มครองพื้นฐานถึง 6 ประเภท คือไฟไหม้
(รวมถึงความเสียหายจากไฟไหม้ป่า พุ่มไม้ พงรก และการเผาป่าเพื่อปราบพื้นที่)
ฟ้าผ่า(รวมถึงความเสียหายต่อเครื่องใช้ไฟฟ้าและอุปกรณ์ไฟฟ้าที่เกิดจากการลัดวงจรจากฟ้าผ่า)
การระเบิด(ทุกชนิด) ภัยจากยานพาหนะ หรือ ช้าง ม้า วัว ควาย
ภัยจากอากาศยานหรือวัตถุที่ตกจากอากาศยาน และภัยเนื่องจากน้ำ

ซึ่งถ้าเป็นกรมธรรม์แบบเดิม
จะต้องมีการซื้อความคุ้มครองเพิ่มเติมให้มีความคุ้มครองเท่ากับกรมธรรม์แบบใหม่
โดยเสียค่าเบี้ยประกันภัยเพิ่มเติม
ดังนั้นกรมธรรม์ประกันภัยแบบใหม่จึงทำให้ประหยัดค่าเบี้ยประกันภัย นอกจากนี้
ยังมีส่วนลดเบี้ยประกันภัยสำหรับการทำประกันภัยระยะยาวอีกด้วย ซึ่งสามารถทำได้สูงสุดถึง 30 ปี

2. กรมธรรม์ประกันภัยรถยนต์แบบใหม่ เริ่มบังคับใช้จริงในวันที่ 1 เมษายน 2543
ซึ่งมีความแตกต่างจากแบบเดิม ดังนี้

- มีการกำหนดแบบกรมธรรม์เพิ่มเติมจากที่ใช้อยู่เดิมอีก 1 แบบคือ กรมธรรม์แบบระบุชื่อผู้ขับขี่
ซึ่งผู้เอาประกันภัยจะเสียเบี้ยประกันภัยต่ำกว่ากรมธรรม์แบบไม่ระบุชื่อผู้ขับขี่

- หลักเกณฑ์และวิธีการคำนวณอัตราเบี้ยประกันภัย
ได้เพิ่มเติมปัจจัยที่นำมาใช้ในการคำนวณเบี้ยประกันภัย
โดยผู้มีอัตราเสี่ยงสูงจะเสียเบี้ยประกันภัยแพง ส่วนผู้ที่มีอัตราเสี่ยงน้อยจะเสียเบี้ยประกันภัยถูกกว่า

- มีการปรับปรุงและเพิ่มความคุ้มครอง

- ขยายอัตราส่วนลดเบี้ยประกันภัยประวัติดี หรือไม่เกิดอุบัติเหตุ

- ขยายและปรับปรุงอัตราส่วนเพิ่มเบี้ยประกันภัยประวัติไม่ดี

- การกำหนดความเสียหายส่วนแรกและการลดเบี้ยประกันภัย

- มีการปรับปรุงเงื่อนไขกรมธรรม์ให้เกิดความชัดเจน

กลยุทธ์การแข่งขัน

กลยุทธ์การแข่งขันของบริษัท มีดังนี้

1. เสริมสร้างคุณภาพบุคลากร โดยการพัฒนาทุกรูปแบบเพื่อเพิ่มศักยภาพในการให้บริการ

2. พัฒนากระบวนการทำงานเพื่อให้การบริการมีคุณภาพและรวดเร็ว
สามารถส่งมอบบริการสนองความต้องการของลูกค้าได้ตามกำหนดเวลา

3. พัฒนาด้านเทคโนโลยีและระบบงานอย่างไม่หยุดยั้ง เริ่มตั้งแต่การนำเทคโนโลยีใหม่ๆ
เข้ามาพัฒนาการ ทำงานของบุคลากร เพื่อเพิ่มประสิทธิภาพการทำงานให้สูงขึ้น
ให้การบริหารงานเป็นไปด้วยความรวดเร็วและถูกต้อง
มีการพัฒนาระบบงานด้านคอมพิวเตอร์ให้มีประสิทธิภาพสูงขึ้น
เพื่อรองรับกับงานด้านการรับประกันภัยที่ขยายตัวเพิ่มมากขึ้น เนื่องจากบริษัทมีการเปิดสาขาเพิ่มขึ้น
และเพื่อรองรับความรวดเร็วในการให้บริการทั้งด้านการรับประกันภัยและด้านสินไหมทดแทนเพื่อให้เกิดความประทับใจกับลูกค้าผู้ทำประกันภัย

ลักษณะของลูกค้า

ลูกค้าที่เข้ามาทำประกันภัยกับบริษัทจะกระจายอยู่ทั่วไปทุกสาขางานทั้งของภาครัฐบาล รัฐวิสาหกิจ
และภาคเอกชน เช่น โรงแรม โรงงานอุตสาหกรรม สถาบันการเงิน บริษัทห้างร้านต่างๆ
ตลอดจนลูกค้าสินเชื่อของธนาคาร สถาบันการเงิน
ธุรกิจเช่าซื้อซึ่งจะต้องทำประกันภัยทรัพย์สินตามกฎเกณฑ์ของธุรกิจที่ให้สินเชื่อนั้นๆ
เพื่อป้องกันความเสียหายที่อาจจะเกิดขึ้น
นอกจากนี้ยังมีประชาชนและข้าราชการที่ให้ความเชื่อถือและไว้วางใจในความมั่นคงของบริษัทได้มาใช้บริการของบริษัท
ซึ่งลูกค้าของบริษัทที่เป็นบุคคลธรรมดา จะมีอายุตั้งแต่ 20 ปี ขึ้นไป
ซึ่งจะทำประกันภัยทรัพย์สินของตนเอง เช่น บ้านที่อยู่อาศัยและรถยนต์
นอกจากนี้ลูกค้าบางรายก็ได้ทำประกันภัยอุบัติเหตุส่วนบุคคลซึ่งกำหนดอายุของผู้เอาประกันภัยระหว่าง
15-60 ปี
และประกันภัยอุบัติเหตุเดินทางให้กับตนเองและบุคคลในครอบครัวควบคู่ไปด้วยซึ่งการประกันภัยอุบัติเหตุการเดินทางจะไม่จำกัดอายุของผู้เอาประกันภัย

ลูกค้าส่วนใหญ่ของบริษัทจะเป็นลูกค้าสินเชื่อและลูกค้าเงินฝากธนาคารกรุงศรีอยุธยา จำกัด
(มหาชน) ซึ่งจะทำประกันอัคคีภัยบ้านที่อยู่อาศัยและร้านค้าย่อย คิดเป็นร้อยละ 49.7
ของเบี้ยประกันอัคคีภัยทั้งหมดของบริษัท

กลุ่มลูกค้าเป้าหมาย

กลุ่มลูกค้าเป้าหมายของบริษัทแบ่งออกได้เป็น 3 กลุ่มใหญ่ ดังนี้

1. ทรัพย์สินของธนาคารกรุงศรีอยุธยา จำกัด(มหาชน)
และลูกค้าสินเชื่อและเงินฝากธนาคารกรุงศรีอยุธยา จำกัด(มหาชน)

2. โรงงานอุตสาหกรรม สถาบันการเงิน โรงแรม
บริษัทและร้านค้าต่างๆทั้งในเขตกรุงเทพมหานคร เขตปริมณฑล และเขตต่างจังหวัด

3. บุคคลทั่วไปที่มีอายุตั้งแต่ 20 ปีขึ้นไป ที่ต้องการทำประกันภัยอุบัติเหตุส่วนบุคคล
อุบัติเหตุเดินทางและทรัพย์สินของตนเอง เช่น บ้าน และรถยนต์

สัดส่วนการขายให้ลูกค้า ในปี 2541-2543 มีดังนี้

2543 2542 2541

1.ลูกค้าสินเชื่อและเงินฝาก บมจ.ธนาคารกรุงศรีอยุธยา 24.75% 29.70% 32.94%

2.ลูกค้าที่ขายผ่านตัวแทน 33.36% 37.36% 24.52%

3.ลูกค้าที่ขายผ่านบริษัทนายหน้า 17.11% 17.95% 22.89%

4.ลูกค้าที่ขายโดยตรง ซึ่งมีทั้งที่เป็นบุคคลและนิติบุคคล 24.78% 14.99% 19.65%

การจำหน่ายและช่องทางการจำหน่าย

สัดส่วนการจำหน่ายของบริษัทแบ่งออกเป็น 3 ช่องทางหลัก ดังนี้

2543 2542 2541

1. ผ่านตัวแทนนายหน้า 45.06% 52.37% 47.41%

2. ผ่านสถาบันการเงินและบริษัทในเครือ 37.84% 32.76% 41.06%

3. ขายโดยตรง 17.10% 14.87% 11.53%

งานประกันภัยของบริษัทจะติดต่อโดยตรงกับลูกค้าผ่านพนักงานของบริษัทและจากการแนะนำผ่านตัวแทนและนายหน้าซึ่งมีความรู้ความชำนาญคอยให้คำปรึกษาและแนะนำการทำประกันที่เหมาะสมและสอดคล้องกับวัตถุประสงค์ในการทำประกันภัยของลูกค้า

ปี 2543 บริษัทมีตัวแทน 39 คน และนายหน้านิติบุคคล 135 ราย

หลักเกณฑ์การตั้งตัวแทนและนายหน้า มีดังนี้

บุคคลธรรมดาหรือนิติบุคคลที่จะมาเป็นตัวแทนนายหน้าของบริษัทนั้นจะต้องมีคุณสมบัติตามที่พระราชบัญญัติประกันวินาศภัย
พ.ศ. 2535 กำหนดไว้
โดยสามารถผ่านการสอบความรู้เกี่ยวกับการประกันวินาศภัยได้ตามหลักสูตรและวิธีการที่นายทะเบียนกำหนดโดยยื่นคำขอรับใบอนุญาตเป็นตัวแทนประกันวินาศภัยของบริษัท
พร้อมด้วยหนังสือแสดงความต้องการของบริษัทให้เป็นตัวแทนประกันวินาศภัยต่อนายทะเบียน

(3) การจัดหาผลิตภัณฑ์หรือบริการ

แหล่งที่มาของเงินทุนของบริษัทคือรายได้จากการรับประกันภัย
ซึ่งบริษัทจะนำเงินรายได้ดังกล่าวไปลงทุนเพื่อให้ได้ผลตอบแทนเพิ่มขึ้น
นอกจากนี้ยังมีเงินทุนที่ได้รับจากผู้ถือหุ้นซึ่งบริษัทจะต้องนำไปบริหารดำเนินงานเพื่อให้เกิดผลตอบแทนเพิ่มขึ้นด้วยเช่นกัน

(4) งานที่ยังไม่ส่งมอบ

--ไม่มี--